لە هەرێمى كوردستان كێشانى جگرەى ئەليكترۆنى لەناو منداڵان زيادى كردووە
نوچەنێت
ئەمڕۆ پێنجشەممە (28/ كانوونى يەكەم/2023) ماڵپەڕى رووداو لە راپۆرتێكدا ئاشكراى كردووە، كە دياردەى ڤەيپێكشان لەناو منداڵان بەشێوەيەكى مەترسيدار زيادى كردووە، لە بەشێكى ئەو راپۆرتە هاتووە، مێرمنداڵێکی تەمەن (17 ) ساڵ ماوەی ساڵێکە فێری ڤەیپکێشان بووە، ئەو و هاوڕێ (14) ساڵانەکەی دوو لەو دەیان مێرمنداڵانە بوون سەردانى دووكانى فرۆشتنى ڤەیپيان كردووە و داوای جۆرەکانی ڤەیپیان کردووە.
يەكێك لەو مێرمنداڵە ڤەیپکێشەکە قسەی کرد و باس لەوە دەکات، ماوەی ساڵێکە و لە هاوڕێکانییەوە فێری ڤەیپکێشان بووە، ئەو گوتويەتی "لە مارکێت هەیە و لە هەندێک شوێن کە تایبەتن بە نێرگەلە دەیکڕم. من بۆ خۆم زیاتر لەو شوێنانەی تایبەتن بە ڤەیپ و نێرگەلە ڤەیپ دەکڕم. لە مارکێتیش دەیکڕم و ئاسان دەمدەنێ، پرسیارم لێناکەن و هەر بە ئاسایی دەمدەنێ."
سەبارەت بە هۆى زيادبوونى ئەو دياردەيەش ئەو خاوەن دووکانێكی نێرگەلە دەڵێ "بێ سانسۆری ئەو وڵاتەی ئاوا لێکردووە! دەیان جار ئافرەت هاتووەتە ئەم دووکانە و گوتوویەتی 'کاکە ڤەیپێک بدە بەو منداڵە با بخافڵێ.' منداڵ هاتووە گوتوویەتی 'تەلەفۆن بۆ دایکم بکە و ڤەیپێکم بدەیە' منیش تەلەفۆنم بۆ دایکی کردووە و گوتوویەتی 'کاکە بەس تاوەکو لە ماڵەوە داکەوێ ڤەیپێکی بدەیە."
بەگوێرەى راپۆرتەكەى رووداو، ئەو ڤەیپانەی لە بازاڕەکانی هەرێمی کوردستان هەن، لە وڵاتەکانی چین و تورکیا و ئێرانەوە هاوردەدەکرێن. نرخەکانیشیان لە 1000 دینار تاوەکو نزیکەی 100 هەزار دینارە.